Veiklos reglamentavimas

Valstybinio Šilo miško botaninio draustinio apsaugos ir tvarkymo ypatumus reglamentuos Lietuvos Respublikos Saugomų teritorijų įstatymas (Žin., 1993, Nr. 63-1188; 2001, Nr. 108-3902), Specialiosios žemės ir miško naudojimo sąlygos, patvirtintos Lietuvos Respublikos Vyriausybės 1992 m. gegužės 12 d. nutarimu Nr.343 (Žin., 1992, Nr. 22-652, 1996, Nr. 2-43), Gamtinių ir kompleksinių draustinių nuostatai bei kiti teisės aktai.


Vadovaujantis Saugomų teritorijų įstatymo 9 straipsniu, gamtiniuose draustiniuose draudžiama:

1. Naikinti ar žaloti reljefo formas bei saugomus objektus.

2. Kasti durpes ir ežerų nuosėdas (sapropelį), išskyrus pradėtas kasti iki draustinio įsteigimo.

3. Rengti naujus naudingųjų iškasenų karjerus ir šachtas, taip pat naujus gręžinius naftos ir dujų žvalgybai bei gavybai, statyti pramonės įmones, kurioms reikalingi taršos integruotos prevencijos ir kontrolės leidimai, aerodromus, vėjo jėgaines, išskyrus atstatomus vėjo malūnus, rengti sąvartynus, kitus aplinką teršiančius, įskaitant vizualiai, statinius.

4. Rinkti, sprogdinti, pjaustyti ar kitaip naikinti didesnius kaip 0,5 kubinio metro natūraliai juose esančius akmenis.

5. Tvenkti ir reguliuoti natūralias upes, keisti jų vagas ir natūralų ežerų vandens lygį. Atstatyti buvusias užtvankas, kitus hidrotechninius statinius, tvirtinti krantus, valyti vagas, įrengti dirbtinius vandens telkinius, atlikti kitus darbus galima tik tais atvejais, kai tai reikalinga draustinyje esantiems kultūros paveldo objektams (nekilnojamosioms kultūros vertybėms) atkurti bei tvarkyti ir vykdant prevencines priemones miestuose, miesteliuose ir kaimuose stichinėms nelaimėms išvengti.

6. Įrengti naujus su draustinio paskirtimi nesusijusius, didesnius kaip 0,1 hektaro vandens telkinius.

7. Sausinti ir keisti į kitas žemės naudmenas pelkes ir jų apypelkius.

8. Statyti su draustinio steigimo tikslais nesusijusius statinius, išskyrus pastatus esamose ir buvusiose sodybose (kai yra išlikę buvusių statinių ir (ar) sodų liekanų arba kai sodybos yra pažymėtos vietovės ar kituose planuose, taip pat nustatant juridinį faktą), taip pat vietas, nustatytas draustinių tvarkymo planuose ar projektuose ir bendrojo planavimo dokumentuose, statyti pastatus ar didinti jų tūrius šlaituose, kurių nuolydis didesnis kaip 15 laipsnių, taip pat arčiau kaip 50 metrų nuo šių šlaitų viršutinės bei apatinės briaunos.

9. Sodinti želdinius, užstojančius istorinę, kultūrinę bei estetinę vertę turinčias panoramas.

10. Įrengti išorinę reklamą, išskyrus miestų ir miestelių teritorijas, nesusijusią su draustinyje saugomais kompleksais ir objektais (vertybėmis).

11. Atlikti kitą veiklą, kuri gali pakenkti saugomiems kompleksams bei objektams (vertybėms).

Vadovaujantis Specialiosiomis žemės ir miško naudojimo sąlygomis bei Gamtinių ir kompleksinių draustinių nuostatais, botaniniame draustinyje draudžiama:

1. vykdyti pagrindinius plynus kirtimus sklypuose arba jų dalyse, kur auga saugomos augalų bendrijos, įrašytos į Augalų bendrijų raudonosios knygos sąrašą, patvirtintą aplinkos ministro 1998 m. lapkričio 30 d. įsakymu Nr. 237 (Žin., 1998, Nr. 108-2976) (toliau vadinama – saugomos augalų bendrijos), yra į Europos Bendrijos svarbos gyvūnų ir augalų rūšių, kurioms reikalinga griežta apsauga, sąrašą, patvirtintą aplinkos ministro 2001 m. gruodžio 12 d. įsakymu Nr. 592 (Žin., 2004, Nr. 68-2374; 2007, Nr. 22-856) (toliau vadinama – griežtai saugomos EB svarbos rūšys), įrašytų augalų augaviečių arba gyvūnų radaviečių, yra į Lietuvos raudonąją knygą įrašytų saugomų gyvūnų, augalų ir grybų rūšių sąrašą, patvirtintą aplinkos ministro 2003 m. spalio 13 d. įsakymu Nr. 504 (Žin., 2003, Nr. 100-4506; 2007, Nr. 36-1331) (toliau vadinama – Lietuvos raudonoji knyga), įrašytų augalų, grybų augaviečių arba gyvūnų radaviečių (išskyrus stichinių nelaimių atvejus, kai reikia šalinti audros ir gaisrų padarinius, kenkėjų ir ligų židinius);
2. vykdyti miško kirtimus, neįšalus gruntui, sklypuose arba jų dalyse, kur auga saugomos augalų bendrijos, griežtai saugomos EB svarbos augalų rūšys, griežtai saugomos į Lietuvos raudonąją knygą įrašytos grybų ir augalų rūšys (išskyrus stichinių nelaimių atvejus, kai reikia šalinti audros ir gaisrų padarinius, kenkėjų ir ligų židinius);

3. kurti ir plėsti sodų bendrijas, specializuotus gėlininkystės, sodininkystės, šiltnaminės daržininkystės, tvenkininės žuvininkystės ir kitus tokio pobūdžio ūkius; 

4. įrengti atliekų saugojimo aikšteles, jų surinkimo punktus ir sąvartynus;

5. įrengti kempingus, stovyklavietes ir poilsiavietes, išskyrus stovyklavietes ir poilsiavietes, numatytas saugomų teritorijų planavimo dokumentuose arba prie bendruosiuose ir/ar specialiuosiuose planuose pažymėtų vandens ir dviračių turizmo trasų, taip pat statyti transporto priemones ir kurti laužus ne tam skirtose vietose;

6. naikinti ar žaloti saugomų teritorijų riboženklius, informacinius stendus, savavališkai keisti jų vietą; 

7. statyti, laikyti ir naudoti vagonėlius ir kilnojamuosius objektus/įrenginius: namelius, konteinerius, nebenaudojamas transporto priemones, sandėliukus, garažus, bitininkų/sodininkų vagonėlius/namelius (išskyrus atvejus, numatytus Lietuvos Respublikos statybos įstatyme ir kituose teisės aktuose, ir teisės aktų nustatyta tvarka masinių renginių organizavimo tikslu naudojamus laikinus statinius, objektus ir įrenginius);

8. ne keliuose važinėti, statyti ar kitaip eksploatuoti motorines transporto priemones (įskaitant dvirates, trirates ir keturrates savaeiges transporto priemones), išskyrus specialiąsias transporto priemones, žemės ir miškų ūkio techniką, Lietuvos Respublikos įstatymų ir kitų teisės aktų nustatyta tvarka;

9. tvarkyti, naudoti ir atkurti miškus draustiniuose ne pagal miškotvarkos projektus, patvirtintus teisės aktų nustatyta tvarka; 

10. sausinti žemę, išskyrus esamų melioracijos sistemų priežiūrą, remontą ir rekonstravimą;

11. tręšti, kultūrinti ir kalkinti natūralias pievas ir ganyklas;

12. miško laukymėse ir aikštėse, natūraliose pievose ir ganyklose sodinti medžius didesniame nei 0,1 hektaro žemės plote;

13. rinkti į Lietuvos raudonąją knygą įrašytų, taip pat draustinyje saugomų rūšių augalus ir grybus kitais tikslais ir sąlygomis, negu yra numatyta Laukinių augalų ir grybų naudojimo mokslo, kultūros, švietimo, auklėjimo ir estetikos tikslams, botaninių ir mikologinių kolekcijų sudarymo ar pildymo tvarkoje, patvirtintoje aplinkos ministro 2000 m. balandžio 11 d. įsakymu Nr. 139 (Žin., 2000, Nr. 32-910);

14. įrengti šėryklas kanopiniams žvėrims;

15. naudoti trąšas ir pesticidus, išskyrus dirbamoje žemėje;

16. vykdyti pagrindinius plynus kirtimus ir sakinti mišką sklypuose arba jų dalyse, kur auga saugomos augalų bendrijos (išskyrus stichinių nelaimių atvejus, kai reikia šalinti audros ir gaisrų padarinius, kenkėjų ir ligų židinius);

17. atlikti miško ūkio darbus, neįšalus gruntui;

18. vykdyti plynus kirtimus pelkėse (išskyrus atvejus, kai tai yra būtina vykdant gamtotvarkos plane numatytus gamtotvarkos darbus, ir stichinių nelaimių atvejus, kai reikia šalinti audros ir gaisrų padarinius, kenkėjų ir ligų židinius);

19. introdukuoti augalų rūšis;

20. įveisti šiuose draustiniuose nesančias medžių rūšis; 

21. vandens telkiniuose žvejoti traukiamaisiais tinklais; 

22. vandens telkiniuose introdukuoti žuvų rūšis.

Žemiau pateikiamas planuojamo valstybinio Šilo miško botaninio draustinio individualių nuostatų projektas.

Valstybinio Šilo miško botaninio draustinio nuostatai (projektas)

VALSTYBINIO ŠILO MIŠKO BOTANINIO DRAUSTINIO NUOSTATAI

I. Bendrosios nuostatos
1. Valstybinio Šilo miško botaninio draustinio nuostatai (toliau – Nuostatai) reglamentuoja veiklą valstybiniame Šilo miško botaniniame draustinyje (toliau – Draustinis), taip pat nustato apsaugos, tvarkymo ir kontrolės organizavimo ypatumus šioje teritorijoje.

2. Veiklą Draustinyje reglamentuoja, jo apsaugos ir tvarkymo režimą nustato Lietuvos Respublikos aplinkos apsaugos įstatymas (Žin., 1992, Nr. 5-75), Lietuvos Respublikos saugomų teritorijų įstatymas (Žin., 1993, Nr. 63-1188; 2001, Nr. 108-3902), Lietuvos Respublikos miškų įstatymas (Žin., 1994, Nr. 96-1872; 2001, Nr. 35-1161), Lietuvos Respublikos planuojamos ūkinės veiklos poveikio aplinkai vertinimo įstatymas (Žin., 1996, Nr. 82-1965; 2005, Nr. 84-3105), Specialiosios žemės ir miško naudojimo sąlygos, patvirtintos Lietuvos Respublikos Vyriausybės 1992 m. gegužės 12 d. nutarimu Nr.343 (Žin., 1992, Nr. 22-652, 1996, Nr. 2-43), Gamtinių ir kompleksinių draustinių nuostatai, patvirtinti Lietuvos Respublikos Vyriausybės 2008 m. balandžio 2 d. nutarimu Nr. 318 (Žin., 2008, Nr. 44-1642), kiti įstatymai bei teisės aktai, taip pat šie Nuostatai.

3. Nuostatuose vartojamos sąvokos apibrėžtos Saugomų teritorijų įstatyme, Lietuvos Respublikos saugomų gyvūnų, augalų ir grybų rūšių įstatyme (Žin., 1997, Nr. 108-2727; 2009, Nr. 159-7200).

II. DRAUSTINIO STEIGIMO TIKSLAI IR VEIKLOS REGLAMENTAVIMAS
4. Draustinio steigimo tikslai:

4.1. išsaugoti Šilo miško ekosistemą, ypač siekiant išsaugoti EB svarbos natūralias 9060 spygliuočių miškų ant fliuvioglacialinių ozų, 9020* plačialapių ir mišriųjų miškų buveines ir užtikrinti palankią natūralių buveinių apsaugos būklę;

4.2. užtikrinti kraštovaizdžio ir biologinės įvairovės apsaugą, ekologinę pusiausvyrą;

4.3. vykdyti natūralių buveinių stebėseną, mokslinius tyrimus, kaupti informaciją apie rūšių įvairovę ir būklę;

4.4. analizuoti žmogaus veiklos poveikį ekosistemoms; 

4.5. užtikrinti gamtos išteklių subalansuotą naudojimą ir atkūrimą;

4.5. propaguoti biologinės įvairovės išsaugojimo idėjas ir būdus.

5. Ūkinė ir kita veikla, vykdoma Draustinyje, negali bloginti natūralių buveinių, nurodytų Nuostatų 4.1 punkte, palankios apsaugos būklės. 

6. Draustinyje draudžiama veikla, numatyta Saugomų teritorijų įstatymo 9 straipsnyje, Specialiųjų žemės ir miško naudojimo sąlygų XLI skyriuje, Gamtinių ir kompleksinių draustinių nuostatų 11 ir 17 punktuose. Draustinyje natūralių, nurodytų 4.1 punkte, apsaugos tikslais taikomi papildomi veiklos apribojimai ir skatinamos veiklos rūšys nurodomos Nuostatų 7-10 punktuose.

7. Europos bendrijos svarbos natūralių buveinių, nurodytų Nuostatų 4.1 .punkte apsaugos tikslais, Draustinio teritorijoje draudžiama: 

7.1. keisti hidrologinį režimą išskyrus saugomų teritorijų planavimo dokumentuose numatytas priemones;

7.2. ardyti miško paklotę, žolių, samanų, kerpių ar krūmokšnių dangą, išskyrus draustinio planavimo dokumentuose, miškotvarkos projektuose numatytus atvejus (reikalavimas netaikomas, jeigu miško paklotės suardymo neįmanoma išvengti vykdant leistiną medienos ruošą);

8. Draustinio ribų plane pažymėtose 9060 spygliuočių miškų ant fliuvioglacialinių ozų buveinių plotuose, draudžiama:

8.1.vykdyti miško kirtimus, išskyrus atrankinius kirtimus, specialiuosius kirtimus, siekiant formuoti ir palaikyti būdingos rūšinės sudėties ir vertikaliosios struktūros medyną bei sanitarinius kirtimus, jeigu kyla masinio ligų ir kenkėjų išplitimo grėsmė.
9. Draustinio ribų plane pažymėtose 9020 *plačialapių ir mišrių miškų buveinių plotuose, draudžiama:

9.1. vykdyti miško kirtimus, išskyrus specialiuosius kirtimus, siekiant sukurti įvairiaamžį, būdingos rūšinės sudėties ir vertikaliosios struktūros medyną bei sanitariniu kirtimus, jeigu kyla masinio ligų ir kenkėjų išplitimo grėsmė.

9.2. kirsti brandžius plačialapių rūšių medžius, šalinti buveinėse susidarančią negyvą (stambesnę kaip 30 cm skersmens) medieną.

10. Natūralių buveinių, nurodytų Nuostatų 4.1 punkte, palankiai apsaugos būklei užtikrinti skatinama įgyvendinti gamtotvarkos plane ar kitame saugomos teritorijos planavimo dokumente numatytas saugomų rūšių ir natūralių buveinių apsaugos priemones.

III. DRAUSTINIO APSAUGA, TVARKYMAS IR APLINKOS APSAUGOS KONTROLĖ

11. Draustinio apsaugą ir tvarkymą pagal savo kompetenciją organizuoja Valstybinė saugomų teritorijų tarnyba prie Aplinkos ministerijos. Draustinio tvarkymui ir priežiūrai, moksliniams tyrimams plėtoti, specialiesiems gamtotvarkos darbams ir kitai veiklai įgyvendinti gali būti skiriamos Lietuvos Respublikos valstybės biudžeto, Europos Sąjungos struktūrinės paramos ir programų bei savivaldybių biudžetų lėšos, taip pat kitos lėšos.


12. Draustinyje valstybinę gamtos išteklių naudojimo ir aplinkos apsaugos kontrolę pagal kompetenciją vykdo aplinkos apsaugos valstybinės kontrolės pareigūnai, valstybiniai saugomų teritorijų pareigūnai bei valstybiniai miškų pareigūnai.

IV. BAIGIAMOSIOS NUOSTATOS

13. Fiziniai ir juridiniai asmenys, pažeidę šių Nuostatų reikalavimus, traukiami atsakomybėn Lietuvos Respublikos įstatymų nustatyta tvarka.

__________________________

